বিহারে বিবাহ-স্ক্যাম! ডিভোর্স ছাড়াই ৩ বছরে ৩ বিয়ে! অবাক প্রশাসন

ওয়েব ডেস্ক: ২০২২-এ প্রথম, ২০২৩-এ দ্বিতীয় এবং ২০২৪-এ তৃতীয় বিয়ে, অবশেষে ২০২৫-এ এসে শ্রীঘরে যুবক। ডিভোর্স (Divorce) ছাড়াই প্রত্যেক বছর বিয়ের (Marriage) পিঁড়িতে বসেছেন বিহারের পিন্টু বার্নওয়াল। কিন্তু প্রথম দুই স্ত্রীর তৎপরতায় আর চতুর্থ বিয়ে হল না তাঁর। প্রতারণা, পণ নেওয়া, নারী নির্যাতন সহ একাধিক অভিযোগে পিন্টু নামের ওই যুবককে গ্রেফতার (Arrest) করেছে পুলিশ।

বিহারের (Bihar) গোপালগঞ্জ জেলার ঘটনা। নিজেকে পিন্টুর প্রথম স্ত্রী বলে দাবি করা খুশবু কুমারী নামে এক মহিলার অভিযোগ, ২০২২ সালের ২ ডিসেম্বর তাঁদের বিয়ে হয়। এরপর পিন্টু পণের দাবি করায় খুশবুর পরিবার টাকা, সোনা সহ অনেক জিনিস দিতে বাধ্য হয়। সেসব নিয়ে পিন্টু তাঁকে মারধর করে বাড়ি থেকে বের করে দেয় এবং পরে আরও দুজনকে বিয়ে করে। এদিকে দ্বিতীয় স্ত্রী গুড়িয়া কুমারীর অভিযোগ, তাঁর সাথেও বিয়ের পর একই কাজ করে পিন্টু। ডিভোর্স ছাড়াই চলতে থাকে একের পর এক বিয়ের খেলা।

আরও পড়ুন: তথ্যপ্রযুক্তি সংস্থার ম্যানেজারকে গণধর্ষণ! চাঞ্চল্য রাজস্থানে

যদিও পুলিশের সামনে সব অভিযোগ অস্বীকার করেন পিন্টু বার্নওয়াল। তাঁর দাবি, মিথ্যে কথা বলে তাঁকা ফাঁসানো হচ্ছে। পরিস্থিতির কারণে তাঁকে তিনটি বিয়ে করতে হয়েছে, জেরায় একথা জানান তিনি। শুধু তাই নয়, উল্টে প্রথম স্ত্রী খুশবুর বিরুদ্ধে মারধর এবং নির্যাতনের অভিযোগ করেন তিনি।