অস্থিরতা সত্ত্বেও ২০২৪-এ ‘দ্বিগুণ’ হয়েছে ভারতীয়-বাংলাদেশি বিয়ে!

ওয়েব ডেস্ক: ভারত ও বাংলাদেশের সম্পর্ক (India-Bangladesh Relation) ২০২৩-এ যতটা ভালো ছিল, ২০২৪-এর শেষের দিকে ততটাই খারাপ হয়ে গিয়েছে। দুই দেশের সরকারের কূটনৈতিক টানাপোড়েনের পাশাপাশি নাগরিকদের মধ্যেও বেড়েছে বিদ্বেষ। কিন্তু তা সত্ত্বেও ভারত ও বাংলাদেশের নাগরিকদের মধ্যে বিয়ের (Marriage) সংখ্যা বেড়েছে লাফিয়ে লাফিয়ে। অর্থাৎ, গতবছর আরও বেশি সংখ্যক ভারতীয় ও বাংলাদেশি বিবাহবন্ধনে (Indian-Bangladeshi Marriage) আবদ্ধ হয়েছেন। বলা বাহুল্য, ২০২৩-এর তুলনায় ২০২৪-এ দুই দেশের মধ্যে বিয়ের আবেদনের সংখ্যা হয়েছে দ্বিগুণ।

সম্প্রতি ভারতের এক জাতীয় সংবাদমাধ্যমে এই চমকপ্রদ তথ্য প্রকাশিত হয়েছে। সেখানে বলা হয়েছে, ২০২৪ সালের জানুয়ারি থেকে ডিসেম্বর পর্যন্ত ১০০ জন বাংলাদেশি মহিলা ভারতীয় পুরুষদের বিয়ে করার অনুমতি চেয়ে আবেদন করেছেন। আবার ১১ জন বাংলাদেশি পুরুষ ভারতীয় মহিলাদের বিয়ে করার জন্য আবেদন করেছেন। যেখানে ২০২৩ সালে এই সংখ্যাটা ছিল ৪৪ এবং ১৩।

আরও পড়ুন: তিক্ত সম্পর্কের আবহে জলবন্টন চুক্তি নবীকরণে ভারতকে পাশে চায় বাংলাদেশ

উপরে উল্লিখিত পরিসংখ্যান বিগত পাঁচ বছরের মধ্যে সর্বোচ্চ। সরকারি তথ্য বলছে, ২০১৯ সাল থেকে ২০২৪ সাল পর্যন্ত মোট ৪৮৬ জন বাংলাদেশি নাগরিক ভারতীয়দের সঙ্গে বিয়ে করার জন্য আবেদন করেছেন। এর মধ্যে ৪১০ জন বাংলাদেশি মহিলা ভারতীয় পুরুষদের বিয়ে করেছেন। ৭৬ জন বাংলাদেশি পুরুষ ভারতীয় মহিলাদের সঙ্গে বিবাহবন্ধনে আবদ্ধ হয়েছেন।

এখন প্রশ্ন হচ্ছে ভারতীয়-বাংলাদেশি বিয়ে বাড়ছে কেন? বিশেষজ্ঞরা বলছেন, বিয়ের সংখ্যা বৃদ্ধির অন্যতম কারণ হল বিয়ে সংক্রান্ত নিয়মের সরলীকরণ। ২০২৩ সালের অক্টোবরে পশ্চিমবঙ্গ সরকার ভারতীয় নাগরিকদের সঙ্গে বিদেশিদের বিয়ের নিয়ম আরও সহজ করে দেয়। এছাড়াও, ভারতের ১৯৫৫ সালের নাগরিকত্ব আইন অনুযায়ী, কোনও বিদেশি ভারতীয় নাগরিককে বিয়ে করলে তিনি ভারতের নাগরিকত্বের জন্য আবেদন করতে পারেন। একইভাবে, যদি কোনও শিশুর বাবা অথবা মা ভারতীয় হন, তাহলে সেই শিশু স্বয়ংক্রিয়ভাবে ভারতীয় নাগরিকত্ব পাবে।