বাবার পর অসুস্থ স্মৃতির হবু বর! যেতে হল হাসপাতালে, এখন কী অবস্থা?

ওয়েব ডেস্ক: রবিবার বিয়ের লগ্ন থাকলেও বিয়ে (Wedding) সম্পন্ন হয়নি। বিশ্বজয়ী ক্রিকেটার স্মৃতি মন্ধানার (Smriti Mandhana) বাবা আচমকা হৃহরোগে আক্রান্ত হওয়ায় তাঁকে তড়িঘড়ি হাসপাতালে ভর্তি করতে হয়। এই অবস্থায় নিজেই বিয়ে পিছিয়ে দেওয়ার সিদ্ধান্ত নেন স্মৃতি। তবে এই মহিলা ক্রিকেটারের বিয়ের অনুষ্ঠানে বিপত্তি এখানেই শেষ হয়নি। বাবার পর স্মৃতির হবু বর পলাশ মুছলও (Palash Muchhal) অসুস্থ হয়ে পড়েন।

জানা গিয়েছে, রবিবার বিকেলের দিকে স্মৃতির হবু বর পলাশ মুছলকে এক বেসরকারি হাসপাতালে নিয়ে যাওয়া হয়। তাঁর শরীরে ভাইরাল সংক্রমণ ও অ্যাসিডিটির সমস্যা দেখা দিয়েছিল। তবে চিকিৎসার পর তাঁর শারীরিক অবস্থার দ্রুত উন্নতি হয়। সূত্রের খবর, তিনি রবিবার রাতেই হাসপাতালে থেকে হোটেলে ফিরে গিয়েছেন।

আরও পড়ুন: বাদ শুভমন, বুমরা, সিরাজ! কেমন হল ভারতের ODI স্কোয়াড?

এদিকে স্মৃতির বাবা শ্রীনিবাস মন্ধানার শারীরিক অবস্থা সম্পর্কের তাঁদের পরিবারের চিকিৎসক ডাঃ নমন শাহ জানিয়েছেন, রবিবার দুপুরে তিনি বুকের বাঁ দিকের তীব্র ব্যথা অনুভব করেন, যা চিকিৎসা পরিভাষায় ‘অ্যাঞ্জাইনা’। প্রাথমিকভাবে ইসিজি ও অন্যান্য পরীক্ষায় তাঁর কার্ডিয়াক এনজাইমের মাত্রা বেশি পাওয়া গিয়েছে। ফলে আপাতত তাঁকে পর্যবেক্ষণে রাখা হয়েছে। পরিস্থিতি খারাপ হলে অ্যাঞ্জিওগ্রাফি করতে হতে পারে। পুরো মেডিক্যাল টিম নজর রাখছে বলে খবর।

এদিকে মহারাষ্ট্রের সাঙ্গলিতে গত এক সপ্তাহ ধরে চলছিল স্মৃতি–পলাশের বিয়ের অনুষ্ঠান। রবিবার বিকেলে চার হাত এক হওয়ার কথা ছিল। তবে শ্রীনিবাস মন্ধানার হৃদরোগে আক্রান্ত হওয়ার পর স্মৃতি স্পষ্ট জানিয়ে দেন, বাবা সুস্থ না হওয়া পর্যন্ত বিয়ের কোনও অনুষ্ঠান হবে না। তাই বিয়ের সমস্ত অনুষ্ঠান আপাতত অনির্দিষ্টকালের জন্য স্থগিত রাখা হয়েছে।